Interkulturny tydźeń we Wojerecach so z mjeńšinami zaběrał
Wojerecy (AK/SN). Wuznaće k maćernej rěči a k swójskej identiće žada sej zmužitosć, kuražu a wutrajnosć. To je facit diskusijneho wječorka, kotryž wotmě so minjeny štwórtk we wobydlerskim centrumje na Piwarskej hasy we Wojerecach. Zhromadnje ze Serbskim institutom w Budyšinje a Choćebuzu a z Choćebuskej wotnožku rěčneho centruma WITAJ bě Kulturna fabrika na zarjadowanje pod hesłom „Mjeńšiny w nacionalsocializmje“ přeprosyła. Wjace hač dwaceći zajimcow je přichwatało. Rozmołwny wječork bě jedna z cyłkownje 13 akcijow interkulturneho tydźenja we Wojerecach.
Na nim pokazachu tež lěta 2016 nastaty krótkofilm „Zmij“ Angele Schusteroweje, kotryž rozestaja so z ćežkim połoženjom Serbow w nacionalsocialistiskej diktaturje. Wot lěta 1937 bě serbska rěč w šulach a zjawnym žiwjenju zakazana. „Chcemy k filmej nětko wučbne materialije zdźěłać, kotrež móžemy dołhodobnje za projekty wužiwać. Kónc lěta maja wone hotowe być“, Angela Schusterowa rozłoži.
szl_Latn szl_Latn pol_Latn